黄庭坚
戏答公益春思二首
昔人有真意，政在无美恶。
微言见端绪，垂手延後觉。
大声久辍响，谁继夫子铎。
长笑二南闲，斯道公不薄。
性怀如佩环，诗笔若陨雹。
前篇戏调公，深井下短索。
子云最清净，亦动解嘲作。
光尘贵和同，玉石尚磊落。
众人开眼眠，公独寤此乐。
昔在西宫游，初非朝夕约。
邂逅二三子，蛾眉能劝客。
坐嫌席闲疏，酒恨盏底窄。
骊驹我先返，看朱已成碧。
况闻公等醉，歌舞恣所索。
舞余必缠头，歌罢皆举白。
清狂稍稍出，应节自不错。
譬如观俳优，谁能不一噱。
何为苦解纷，乃似自立敌。
人生忽远行，车马无归迹。
黄粱一炊顷，梦尽百年历。
弃置勿重陈，虚心待三益。